Bybelskool » Wat beteken dit vir jou dat God alles gemaak het? – Matteus 6:25-26; Romeine 8:28
Ek sê vir julle, hou op om julle te bekommer oor julle daaglikse lewe – wat julle sal eet of drink; of oor julle liggame – wat julle sal aantrek. Is die lewe nie baie belangriker as kos nie? En is ’n mens se liggaam nie baie belangriker as klere nie? Hou die voëls wat daar vlieg dop. Hulle saai nie, hulle oes nie, en hulle maak nie in skure bymekaar nie. Dit is onnodig, want julle hemelse Vader gee aan hulle hulle kos. Besef julle dan nie dat julle vir God nog baie kosbaarder is as hulle nie? (NLV)
Ons weet dat God alles ten goede laat saamwerk vir hulle wat Hom liefhet, hulle wat geroep is volgens sy doel vir hulle lewe. (NLV)
1. Jesus besweer ons kommer oor ons daaglikse lewe met sy belofte dat ons vir hom kosbaar is. Wat tref jou van sy voorsiening? Wat vra dit van jou?
2. Paulus besweer ons kommer oor die uitkoms van ons lewe met sy belofte dat alles ten goede meewerk? Hoe laat dit jou voel? Wat vra dit van jou?
3. Lees die twee gedeeltes later vandag weer om jou aan God se voorsiening in alles te herinner.
4. Jy kan later vanaand die twee gedeelte weer lees in die konteks van Matteus 6 en Romeine 8 sowel as my bydraes daaroor: Matteus 6 – Jesus fokus op die lewe van geregtigheid; Romeine 8:18-39 – As God vir ons is, wie kan teen ons wees.